Document ID: 32014D0314

ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Μαΐου 2014
σχετικά με τον καθορισμό οικολογικών κριτηρίων απονομής του οικολογικού σήματος της ΕΕ σε υδρονικούς θερμαντήρες
(κοινοποιηθείσα υπό τον αριθμό C(2014) 3452)
(Κείμενο που παρουσιάζει ενδιαφέρον για τον ΕΟΧ)
(2014/314/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (1), και ιδίως το άρθρο 8 παράγραφος 2,
Κατόπιν διαβούλευσης με το Συμβούλιο Οικολογικής Σήμανσης της Ευρωπαϊκής Ένωσης,
Εκτιμώντας τα ακόλουθα:
(1)
Βάσει του κανονισμού (ΕΚ) αριθ. 66/2010, το οικολογικό σήμα της ΕΕ επιτρέπεται να απονέμεται σε προϊόντα που έχουν μειωμένες περιβαλλοντικές επιπτώσεις σε όλη τη διάρκεια του κύκλου ζωής τους.
(2)
Ο κανονισμός (ΕΚ) αριθ. 66/2010 προβλέπει ότι καθορίζονται ειδικά κριτήρια απονομής οικολογικού σήματος της ΕΕ για κάθε κατηγορία προϊόντων.
(3)
Η Επιτροπή κατάρτισε προκαταρκτική έκθεση σχετικά με τις τεχνικές, περιβαλλοντικές, οικονομικές και νομικές πτυχές της κατηγορίας προϊόντων «υδρονικοί θερμαντήρες» που χρησιμοποιούνται συνήθως στην Ένωση και τη δημοσιοποίησε με σκοπό τη διατύπωση παρατηρήσεων. Η μελέτη στην οποία βασίζεται η έκθεση αυτή (εφεξής «η μελέτη») εκπονήθηκε σε συνεργασία με ενδιαφερόμενους φορείς και ενδιαφερόμενα μέρη από την Ένωση και τρίτες χώρες.
(4)
Από τα αποτελέσματα της μελέτης, τα οποία παρουσιάζονται στην προκαταρκτική έκθεση, προκύπτει ότι οι συνολικές περιβαλλοντικές επιπτώσεις των υδρονικών θερμαντήρων οφείλονται κατά κύριο λόγο στην κατανάλωση ενέργειας κατά τη φάση χρήσης. Ως εκ τούτου, κρίνεται σκόπιμη η προώθηση της χρήσης ενεργειακά αποδοτικών υδρονικών θερμαντήρων και χαμηλών εκπομπών αερίων του θερμοκηπίου και, επιπλέον, ενδείκνυται η στήριξη αντίστοιχων θερμαντήρων που λειτουργούν με τη χρήση τεχνολογιών οι οποίες είναι φιλικότερες προς το περιβάλλον και αποδεδειγμένα ασφαλείς για τους καταναλωτές.
(5)
Είναι σκόπιμο να θεσπιστούν κριτήρια απονομής του οικολογικού σήματος της ΕΕ για την κατηγορία προϊόντων «υδρονικοί θερμαντήρες».
(6)
Τα κριτήρια, καθώς και οι σχετικές απαιτήσεις εκτίμησης και εξακρίβωσης, πρέπει να ισχύουν επί τέσσερα έτη από την ημερομηνία έκδοσης της παρούσας απόφασης.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 16 του κανονισμού (ΕΚ) αριθ. 66/2010,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η κατηγορία προϊόντων «υδρονικοί θερμαντήρες» περιλαμβάνει προϊόντα που χρησιμοποιούνται για την παραγωγή θερμότητας ως μέρη κεντρικού συστήματος θέρμανσης με νερό, στο οποίο το θερμαινόμενο νερό διανέμεται μέσω κυκλοφορητών και θερμαντικών σωμάτων ώστε να επιτυγχάνεται και να διατηρείται στο επιθυμητό επίπεδο η εσωτερική θερμοκρασία κλειστού χώρου, όπως σε κτίριο, κατοικία ή δωμάτιο. Η μονάδα παραγωγής θερμότητας παράγει θερμότητα χρησιμοποιώντας μία ή περισσότερες από τις ακόλουθες διαδικασίες και τεχνολογίες:
α)
καύση αέριων, υγρών ή στερεών ορυκτών καυσίμων·
β)
καύση αέριας, υγρής ή στερεάς βιομάζας·
γ)
αξιοποίηση με ηλεκτρικές αντιστάσεις του φαινομένου Joule σε θερμαντικά στοιχεία·
δ)
δέσμευση της θερμότητας του περιβάλλοντος από πηγή στον αέρα, το νερό ή το έδαφος και/ή της απορριπτόμενης θερμότητας·
ε)
συμπαραγωγή (η ταυτόχρονη παραγωγή θερμότητας και ηλεκτρικής ενέργειας σε ενιαία διεργασία)·
στ)
ηλιακή ενέργεια (βοηθητική).
2. Η μέγιστη ισχύς εξόδου των υδρονικών θερμαντήρων ισούται με 400 kW.
3. Στο πεδίο εφαρμογής αυτής της κατηγορίας προϊόντων εμπίπτουν οι θερμαντήρες συνδυασμένης λειτουργίας, υπό την προϋπόθεση ότι η κύρια λειτουργία τους είναι η παραγωγή θερμότητας χώρου.
4. Από το πεδίο εφαρμογής αυτής της ομάδας προϊόντων εξαιρούνται τα ακόλουθα προϊόντα:
α)
θερμαντήρες με κύρια λειτουργία την παροχή ζεστού πόσιμου νερού ή νερού οικιακής χρήσης·
β)
θερμαντήρες για τη θέρμανση και διανομή αέριων μέσων μεταφοράς θερμότητας, όπως ατμού ή αέρα·
γ)
θερμαντήρες χώρου με συμπαραγωγή με μέγιστη ηλεκτρική ισχύ ίση ή μεγαλύτερη των 50 kW·
δ)
θερμαντήρες χώρου οι οποίοι συνδυάζουν έμμεση θέρμανση, με τη χρήση κεντρικού συστήματος θέρμανσης με νερό, και άμεση θέρμανση, με την απευθείας έκλυση θερμότητας στο δωμάτιο ή στον χώρο όπου είναι εγκατεστημένη η συσκευή.
Άρθρο 2
Για τους σκοπούς της παρούσας απόφασης ισχύουν οι ακόλουθοι ορισμοί:
1) «θερμαντήρας»: θερμαντήρας χώρου ή θερμαντήρας συνδυασμένης λειτουργίας·
2) «θερμαντήρας χώρου»: συσκευή η οποία
α)
θερμαίνει σύστημα κεντρικής θέρμανσης με νερό ώστε να επιτυγχάνεται και να διατηρείται στο επιθυμητό επίπεδο η εσωτερική θερμοκρασία κλειστού χώρου, όπως σε κτίριο, κατοικία ή δωμάτιο, και
β)
είναι εξοπλισμένη με μία ή περισσότερες μονάδες παραγωγής θερμότητας·
3) «θερμαντήρας συνδυασμένης λειτουργίας»: υδρονικός θερμαντήρας χώρου, ο οποίος έχει σχεδιαστεί για να παρέχει επίσης θερμότητα για ζεστό πόσιμο νερό ή νερό οικιακής χρήσης σε συγκεκριμένα επίπεδα θερμοκρασίας, ποσότητες και παροχές σε συγκεκριμένα χρονικά διαστήματα και ο οποίος συνδέεται σε εξωτερική παροχή πόσιμου νερού ή νερού οικιακής χρήσης·
4) «συγκρότημα θερμαντήρα χώρου, ρυθμιστή θερμοκρασίας και ηλιακής συσκευής»: συγκρότημα προσφερόμενο στον τελικό χρήστη, το οποίο περιλαμβάνει έναν ή περισσότερους θερμαντήρες χώρου συνδυαζόμενους με έναν ή περισσότερους ρυθμιστές θερμοκρασίας και/ή μία ή περισσότερες ηλιακές συσκευές·
5) «συγκρότημα θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής»: συγκρότημα προσφερόμενο στον τελικό χρήστη, το οποίο περιλαμβάνει έναν ή περισσότερους θερμαντήρες συνδυασμένης λειτουργίας συνδυαζόμενους με έναν ή περισσότερους ρυθμιστές θερμοκρασίας και/ή μία ή περισσότερες ηλιακές συσκευές·
6) «ηλιακή συσκευή»: σύστημα αποκλειστικά ηλιακής ενέργειας, ηλιακός συλλέκτης, ηλιακή δεξαμενή αποθήκευσης ζεστού νερού ή αντλία στο κύκλωμα του συλλέκτη, που διατίθενται στην αγορά αυτοτελώς·
7) «υδρονικό σύστημα κεντρικής θέρμανσης»: σύστημα που χρησιμοποιεί νερό ως μέσο μεταφοράς θερμότητας, για τη διανομή της κεντρικά παραγόμενης θερμότητας σε θερμαντικά σώματα προς θέρμανση ολόκληρων ή τμημάτων κτιρίων·
8) «μονάδα παραγωγής θερμότητας»: μέρος θερμαντήρα που παράγει θερμότητα χρησιμοποιώντας μία ή περισσότερες από τις ακόλουθες διαδικασίες:
α)
καύση ορυκτών καυσίμων και/ή καύσιμης βιομάζας,
β)
αξιοποίηση με ηλεκτρικές αντιστάσεις του φαινομένου Joule σε θερμαντικά στοιχεία,
γ)
δέσμευση της θερμότητας του περιβάλλοντος από πηγή στον αέρα, το νερό ή το έδαφος και/ή της απορριπτόμενης θερμότητας·
9) «θερμαντήρας αερίου»: θερμαντήρας χώρου ή θερμαντήρας συνδυασμένης λειτουργίας που είναι εξοπλισμένος με μία ή περισσότερες μονάδες παραγωγής θερμότητας, οι οποίες τροφοδοτούνται με αέρια καύσιμα ορυκτής προέλευσης ή παραγόμενα από βιομάζα·
10) «θερμαντήρας υγρού καυσίμου»: θερμαντήρας χώρου ή θερμαντήρας συνδυασμένης λειτουργίας που είναι εξοπλισμένος με μία ή περισσότερες μονάδες παραγωγής θερμότητας, οι οποίες τροφοδοτούνται με υγρά καύσιμα ορυκτής προέλευσης ή παραγόμενα από βιομάζα·
11) «θερμαντήρας στερεού καυσίμου»: θερμαντήρας χώρου ή θερμαντήρας συνδυασμένης λειτουργίας που είναι εξοπλισμένος με μία ή περισσότερες μονάδες παραγωγής θερμότητας, οι οποίες τροφοδοτούνται με στερεά καύσιμα ορυκτής προέλευσης ή παραγόμενα από βιομάζα·
12) «θερμαντήρας χώρου με λέβητα»: θερμαντήρας χώρου που παράγει θερμότητα με την καύση ορυκτών καυσίμων και/ή καύσιμης βιομάζας και/ή την αξιοποίηση του φαινομένου Joule σε θερμαντικά στοιχεία με ηλεκτρικές αντιστάσεις·
13) «θερμαντήρας χώρου με λέβητα αερίου»: θερμαντήρας χώρου με λέβητα που είναι εξοπλισμένος με μία ή περισσότερες μονάδες παραγωγής θερμότητας, στις οποίες χρησιμοποιείται η καύση αέριων καυσίμων ορυκτής προέλευσης ή παραγόμενων από βιομάζα·
14) «θερμαντήρας χώρου με λέβητα υγρού καυσίμου»: θερμαντήρας χώρου με λέβητα που είναι εξοπλισμένος με μία ή περισσότερες μονάδες παραγωγής θερμότητας, στις οποίες χρησιμοποιείται η καύση υγρών καυσίμων ορυκτής προέλευσης ή παραγόμενων από βιομάζα·
15) «θερμαντήρας χώρου με λέβητα στερεού καυσίμου»: θερμαντήρας χώρου με λέβητα που είναι εξοπλισμένος με μία ή περισσότερες μονάδες παραγωγής θερμότητας, στις οποίες χρησιμοποιείται η καύση στερεών καυσίμων ορυκτής προέλευσης ή παραγόμενων από βιομάζα·
16) «θερμαντήρας χώρου με λέβητα στερεάς βιομάζας»: θερμαντήρας χώρου με λέβητα που είναι εξοπλισμένος με μία ή περισσότερες μονάδες παραγωγής θερμότητας, στις οποίες χρησιμοποιείται η καύση στερεών καυσίμων που παράγονται από βιομάζα·
17) «θερμαντήρας χώρου με ηλεκτρικό λέβητα»: θερμαντήρας χώρου με λέβητα που παράγει θερμότητα χρησιμοποιώντας μόνο το φαινόμενο Joule σε θερμαντικά στοιχεία με ηλεκτρικές αντιστάσεις·
18) «θερμαντήρας συνδυασμένης λειτουργίας με ηλεκτρικό λέβητα»: θερμαντήρας συνδυασμένης λειτουργίας με λέβητα που παράγει θερμότητα χρησιμοποιώντας μόνο το φαινόμενο Joule σε θερμαντικά στοιχεία με ηλεκτρικές αντιστάσεις·
19) «θερμαντήρας χώρου με αντλία θερμότητας»: θερμαντήρας χώρου ο οποίος για την παραγωγή θερμότητας αξιοποιεί τη θερμότητα του περιβάλλοντος από πηγή στον αέρα, το νερό ή το έδαφος και/ή απορριπτόμενη θερμότητα· η αντλία θερμότητας ενδέχεται να είναι εξοπλισμένη με έναν ή περισσότερους συμπληρωματικούς θερμαντήρες που χρησιμοποιούν το φαινόμενο Joule σε θερμαντικά στοιχεία με ηλεκτρικές αντιστάσεις ή την καύση ορυκτών καυσίμων και/ή καύσιμης βιομάζας·
20) «θερμαντήρας συνδυασμένης λειτουργίας με αντλία θερμότητας»: θερμαντήρας χώρου με αντλία θερμότητας, ο οποίος έχει σχεδιαστεί για να παρέχει επίσης θερμότητα για ζεστό πόσιμο νερό ή νερό οικιακής χρήσης σε συγκεκριμένα επίπεδα θερμοκρασίας, ποσότητες και παροχές σε συγκεκριμένα χρονικά διαστήματα και ο οποίος συνδέεται σε εξωτερική παροχή πόσιμου νερού ή νερού οικιακής χρήσης·
21) «θερμαντήρας με αντλία θερμότητας που λειτουργεί με καύσιμο»: θερμαντήρας με αντλία θερμότητας που είναι εξοπλισμένος με μία ή περισσότερες μονάδες παραγωγής θερμότητας, οι οποίες τροφοδοτούνται με αέρια ή υγρά καύσιμα ορυκτής προέλευσης ή παραγόμενα από βιομάζα·
22) «θερμαντήρας με ηλεκτροκίνητη αντλία θερμότητας»: θερμαντήρας με αντλία θερμότητας που είναι εξοπλισμένος με μία ή περισσότερες μονάδες παραγωγής θερμότητας στις οποίες χρησιμοποιείται ως καύσιμο η ηλεκτρική ενέργεια·
23) «θερμαντήρας χώρου με συμπαραγωγή»: θερμαντήρας χώρου που παράγει ταυτόχρονα θερμότητα και ηλεκτρική ενέργεια σε ενιαία διεργασία·
24) «ρυθμιστής θερμοκρασίας»: εξοπλισμός διεπαφής με τον τελικό χρήστη για τη ρύθμιση των τιμών και του χρονοδιαγράμματος της επιθυμητής θερμοκρασίας εσωτερικών χώρων, ο οποίος διαβιβάζει τα σχετικά δεδομένα, π.χ. τις πραγματικές θερμοκρασίες εσωτερικών και/ή εξωτερικών χώρων, σε διεπαφή με τον θερμαντήρα, π.χ. κεντρική μονάδα επεξεργασίας, συμβάλλοντας έτσι στη ρύθμιση των θερμοκρασιών εσωτερικών χώρων·
25) «ενεργειακή απόδοση της εποχιακής θέρμανσης χώρου» (ηs): ο λόγος της ζητούμενης θέρμανσης χώρου για συγκεκριμένη εποχή θέρμανσης, η οποία παρέχεται από θερμαντήρα, προς την ετήσια κατανάλωση ενέργειας που απαιτείται για να καλυφθεί η εν λόγω ζήτηση, εκφρασμένη σε ποσοστό επί τοις εκατό ( %)·
26) «ενεργειακή απόδοση θέρμανσης νερού» (ηwh): ο λόγος της ωφέλιμης ενέργειας, την οποία παρέχει στο πόσιμο νερό ή στο νερό οικιακής χρήσης θερμαντήρας συνδυασμένης λειτουργίας, προς την ενέργεια που απαιτείται για την παραγωγή της, εκφρασμένος σε ποσοστό επί τοις εκατό ( %)·
27) «ονομαστική θερμική ισχύς»: η δηλωμένη αποδιδόμενη θερμότητα από θερμαντήρα κατά τη θέρμανση χώρου και, ανάλογα με την περίπτωση, νερού υπό πρότυπες συνθήκες διαβάθμισης, εκφρασμένη σε kW· για θερμαντήρες χώρου με αντλία θερμότητας και θερμαντήρες συνδυασμένης λειτουργίας με αντλία θερμότητας, οι πρότυπες συνθήκες διαβάθμισης για τον καθορισμό της ονομαστικής θερμικής ισχύος είναι οι συνθήκες αναφοράς για τον οικολογικό σχεδιασμό, όπως ορίζονται στον κανονισμό (ΕΕ) αριθ. 813/2013 της Επιτροπής (2)·
28) «πρότυπες συνθήκες διαβάθμισης»: οι συνθήκες λειτουργίας των θερμαντήρων υπό μέσες κλιματικές συνθήκες για τον καθορισμό της ονομαστικής θερμικής ισχύος, της ενεργειακής απόδοσης της εποχιακής θέρμανσης χώρου, της ενεργειακής απόδοσης θέρμανσης νερού, της στάθμης ηχητικής ισχύος, των εκπομπών οξειδίων του αζώτου (NOx), των εκπομπών μονοξειδίου του άνθρακα (CO), των εκπομπών αέριων οργανικών ενώσεων (OGC) και σωματιδίων·
29) «μέσες κλιματικές συνθήκες»: οι συνθήκες θερμοκρασίας που είναι χαρακτηριστικές για την πόλη του Στρασβούργου·
30) «εκπομπές της εποχιακής θέρμανσης χώρου»:
-
για λέβητες στερεού καυσίμου αυτόματης τροφοδοσίας, ο σταθμισμένος μέσος όρος των εκπομπών στην ονομαστική θερμική ισχύ και των εκπομπών στο 30 % της ονομαστικής θερμικής ισχύος, εκφρασμένος σε mg/m3·
-
για λέβητες στερεού καυσίμου χειροκίνητης τροφοδοσίας με δυνατότητα λειτουργίας στο 50 % της ονομαστικής θερμικής ισχύος σε συνεχή λειτουργία, ο σταθμισμένος μέσος όρος των εκπομπών στην ονομαστική θερμική ισχύ και των εκπομπών στο 50 % της ονομαστικής θερμικής ισχύος, εκφρασμένος σε mg/m3·
-
για λέβητες στερεού καυσίμου χειροκίνητης τροφοδοσίας χωρίς δυνατότητα λειτουργίας σε ποσοστό 50 % ή μικρότερο της ονομαστικής θερμικής ισχύος σε συνεχή λειτουργία, οι εκπομπές στην ονομαστική θερμική ισχύ, εκφρασμένες σε mg/m3·
-
για θερμαντήρες χώρου με συμπαραγωγή από στερεό καύσιμο, οι εκπομπές στην ονομαστική τιμή θερμικής ισχύος, εκφρασμένες σε mg/m3·
31) «δυναμικό θέρμανσης του πλανήτη»: το δυναμικό θέρμανσης του πλανήτη σύμφωνα με τον ορισμό που παρέχεται στο άρθρο 2 παράγραφος 4 του κανονισμού (ΕΚ) αριθ. 842/2006 του Ευρωπαϊκού Κοινοβουλίου και του Συμβουλίου (3)·
32) «Nm3»: κανονικό κυβικό μέτρο (στις τιμές 101,325 kPa, 273,15 K).
Άρθρο 3
Τα κριτήρια απονομής του οικολογικού σήματος της ΕΕ για προϊόν που ανήκει στην κατηγορία προϊόντων «υδρονικοί θερμαντήρες», η οποία ορίζεται στο άρθρο 1 της παρούσας απόφασης, καθώς και οι συναφείς απαιτήσεις εκτίμησης και εξακρίβωσης, καθορίζονται στο παράρτημα της παρούσας απόφασης.
Άρθρο 4
Τα κριτήρια για την κατηγορία προϊόντων «υδρονικοί θερμαντήρες» και οι συναφείς απαιτήσεις εκτίμησης και εξακρίβωσης που παρατίθενται στο παράρτημα ισχύουν για τέσσερα έτη από την ημερομηνία έκδοσης της παρούσας απόφασης.
Άρθρο 5
Για διοικητικούς σκοπούς, η κατηγορία προϊόντων «υδρονικοί θερμαντήρες ύδατος» λαμβάνει τον κωδικό αριθμό «045».
Άρθρο 6
1. Οι αιτήσεις για το οικολογικό σήμα της ΕΕ για αντλίες θερμότητας που παρέχουν θερμότητα σε σύστημα κεντρικής θέρμανσης με νερό που εμπίπτει στην ομάδα προϊόντων «ηλεκτροκίνητες, αεριοκίνητες ή λειτουργούσες με απορρόφηση αντλίες» οι οποίες υποβλήθηκαν εντός δύο μηνών από την ημερομηνία έκδοσης της παρούσας απόφασης μπορούν να βασίζονται είτε στα κριτήρια που απαριθμούνται στην απόφαση 2007/742/ΕΚ της Επιτροπής (4) είτε στα κριτήρια που παρατίθενται στην παρούσα απόφαση. Οι αιτήσεις αξιολογούνται σύμφωνα με τα κριτήρια στα οποία βασίζονται.
2. Οι άδειες οικολογικού σήματος της ΕΕ που χορηγήθηκαν σε αντλίες θερμότητας που παρέχουν θερμότητα σε σύστημα κεντρικής θέρμανσης με νερό σύμφωνα με τα κριτήρια που παρατίθενται στην απόφαση 2007/742/ΕΚ μπορούν να χρησιμοποιηθούν για 12 μήνες από την ημερομηνία έκδοσης της παρούσας απόφασης.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 28 Μαΐου 2014.

Labels: 3
7
1
20